**Paolo Macchiarini** (født 22. august 1958 i Basel i Sveits) er en swiss forsker i regenerativ medisin som var ansatt som gjesteprofessor ved Karolinska Institutet i Stockholm fra 2010 til 2016. Han arbeider også som sjeflege på universitetskliniken Careggi i Firenze.

Macchiarini har arbeidet med avansert luftveiskirurgi og transplantasjoner med kunstige organer og han har fått internasjonal oppmerksomhet for å ha gjennomført luftrørstransplantasjoner fra avdøde donorer. Han ble rekruttert i 2010 til Karolinska Institutet for å utvikle laboratorieproduserte organer. I 2011 gjennomførte han verdens første transplantasjon av et kunstig luftrør på en pasient i Huddinge. Operasjonen ble betraktet som et medisinsk gjennombrudd.

I de påfølgende årene opererte Macchiarini inn kunstig luftrør i en rekke pasienter, og ifølge hans egne forskningsartikler var dette en suksess. Etter hvert begynte en helt annen virkelighet å komme til syne, for pasientene døde en etter en. Ved obduksjon av den første pasienten viste det seg at det kunstige luftrøret hadde forårsaket massive komplikasjoner som han til slutt døde av. Dette fikk noen av Macchiarinis forskerkolleger til å se nærmere på hans forskning, og det viste seg at han hadde unnlatt å nevne de store komplikasjonene pasientene hadde opplevd. Dette ble rapportert inn til ledelsen ved Karolinska Institutet som mistanke om forskningsjuks, men ledelsen valgte å forsvare Macchiarini og ga heller varslerne en kraftig reprimande. Det ble likevel iverksatt en uavhengig granskning av Machiarinis forskningsprosjekt. Denne bekreftet varslernes mistanke, men konklusjonen ble avfeid av ledelsen som annonserte at de hadde renvasket Macchiarini for anklagene om forskningsjuks.

I 2016 sendte SVT en dokumentar som gikk Macchiarinis forskning i sømmene, her fremkom det blant annet at det ikke var utført dyreforsøk forut for operasjoner på mennesker. Macchiarini innrømmet i dokumentaren at plastimplantatet ikke fungerte slik det var tiltenkt. Saken fikk stor oppmerksomhet og førte til nytt søkelys på ledelsen ved Karolinska Institutet. I februar bekjentgjorde Anders Hamsten at han trakk seg som rektor som følge av kritikken mot håndteringen av avsløringene. Senere konkluderte en ekstern granskning med at Macchiarini var skyldig i forskningsjuks.

Paolo Macchiarini ble anmeldt for å ha forvoldt pasienters død, men i oktober 2017 bestemte Påtalemyndigheten i Sverige å henlegge sakene mot ham.

Personlig liv
-------------

Macchiarini giftet seg i 1986 med Emanuela Pecchia og de har to barn sammen. I 2013 var paret separert da Macchiarini ble intervjuet av journalisten Benita Alexander som da jobbet for NBC News. De innledet et romantisk forhold, og Macchiarini lovet henne et storslått bryllup hvor de skulle vies av Paven. På gjestelisten skulle blant andre Barack Obama, Bill Clinton og Elton John stå, og Andrea Bocelli skulle synge i seremonien. Det hele viste seg å være en bløff.

Referanser
----------

1. ↑   Gemeinsame Normdatei, besøkt 2. mai 2015[Hentet fra Wikidata]
2. ↑  Tidningarnas Telegrambyrå (TT) (4. februar 2016). «Omstridde kirurgen får lämna Karolinska institutet». *Göteborgs-Posten*. Besøkt 4. februar 2016. [*død lenke*]
3. ↑  Regenerative Medicine Researcher Cleared of Scientific Misconduct Charges New York Times
4. ↑  Operationen ska inte ha testats på djur först Expressen
5. ↑  Macchiarini medger att plaststrupen inte fungerar Dagens Medicin
6. ↑  Anders Hamsten avgår som rektor för KI Dagens Medicin
7. ↑  KI-forskeren Macchiarini skyldig i forskningsfusk Dagens Medisin
8. ↑  «Pressmeddelanden». *www.aklagare.se* **(svensk)**. Arkivert fra originalen 7. november 2017. Besøkt 24. mai 2018.
9. ↑  «Sakene mot Paolo Macchiarini henlagt» **(norsk)**. Besøkt 24. mai 2018.
10. ↑  «The celebrity surgeon who used love, money, and the pope to scam an NBC News producer». *Vanity Fair*. 5. januar 2016.
11. ↑  «Charm, prestige och tystnad skapade skandalen». *Västerbottens-Kuriren*. 26. april 2022.
12. ↑  «Journalist Benita Alexander reveals chilling clue that told her ‘Miracle Man’ Paolo Macchiarini was a romance scammer». *The U.S. Sun*. 22. juli 2022.

  


|  |  |
| --- | --- |
| Oppslagsverk/autoritetsdata | Prabook **·** VIAF **·** GND **·** LCCN
 |